b'\n_START_ARTICLE_\nKralj Vrba\n_START_SECTION_\nVsebina\n_START_PARAGRAPH_\nSiroma\xc5\xa1ni in dobrosr\xc4\x8dni \xc4\x8devljar je Kristusu in svetemu Petru zakrpal \xc4\x8devlje in ju preno\xc4\x8dil, ne da bi zahteval pla\xc4\x8dilo. \xc5\xbde naslednji dan mu je pogorela hi\xc5\xa1a. Z \xc5\xbeeno in otrokoma je od\xc5\xa1el po svetu. Ko so pri\xc5\xa1li do reke, si je \xc5\xbeena z otroki ni upala pre\xc4\x8dkati. Mo\xc5\xbe je zato \xc5\xa1el svojo pot, \xc5\xbeena je otroka pustila ribi\xc4\x8du, sama pa \xc5\xa1la slu\xc5\xbeit v bli\xc5\xbenjo vas. Siroma\xc5\xa1ni \xc4\x8devljar je pri\xc5\xa1el v mesto, v katerem so ravno volili novega kralja. Ker je bil slabo oble\xc4\x8den in se je bal, da ga bodo izgnali, se je skril v votlo vrbo in opazoval dogodek. Velika\xc5\xa1i se niso mogli odlo\xc4\x8diti, kdo bo kralj. Sklenili so, da bodo metali krono v zrak. Komur bo padla na glavo, ta bo novi kralj. Trikrat so jo vrgli in vsaki\xc4\x8d je padla na vrbo. Odlo\xc4\x8dili so, da bo vrba novi kralj. Ko so jo hoteli posekati in prenesti v pala\xc4\x8do, je na presene\xc4\x8denje vseh iz nje zlezel \xc4\x8devljar. Proglasili so ga za kralja in zahtevali, da se poro\xc4\x8di. Kralj ni mogel pozabiti svoje \xc5\xbeene, zato se je odlo\xc4\x8dil, da se mu morajo ob izboru predstaviti vse \xc5\xbeenske iz kraljestva, a njegove \xc5\xbeene ni bilo med njimi. Nenazadnje so na\xc5\xa1li tudi kraljevo \xc5\xbeeno, ki je pri bogatem kmetu delala kot slu\xc5\xbekinja, in jo napotili k njemu. Tako sta se \xc4\x8devljar in njegova \xc5\xbeena ponovno sre\xc4\x8dala. Kot kralj in kraljica sta uspe\xc5\xa1no vladala kraljestvu, k sebi sta vzela tudi svoja otroka, ribi\xc4\x8da pa sta nagradila.\n_START_SECTION_\nInterpretacija glavnih likov\n_START_PARAGRAPH_\n\xc4\x8cevljar: glavni junak, siroma\xc5\xa1en, a dobrosr\xc4\x8den, veren in vdan v usodo. Prizadeva si za blagostanje svoje dru\xc5\xbeine, kot kralj je pravi\xc4\x8den, dober vladar in dru\xc5\xbeinski o\xc4\x8de._NEWLINE_\xc4\x8cevljarjeva \xc5\xbeena: v obupu se odre\xc4\x8de otrokom in ne sledi mo\xc5\xbeu pri iskanju bolj\xc5\xa1ega \xc5\xbeivljenja, sramuje se svoje odlo\xc4\x8ditve, iz trpljenja jo re\xc5\xa1i mo\xc5\xbeeva sre\xc4\x8da.\n_START_SECTION_\nMotivno - tematske povezave\n_START_PARAGRAPH_\nGlavni motiv pravljice je dobrota, popla\xc4\x8dana s pomo\xc4\x8djo bo\xc5\xbeje volje. Temu \xc4\x8dude\xc5\xbenemu dogodku bi te\xc5\xbeko na\xc5\xa1li ina\xc4\x8dico med slovenskimi ali drugimi pravljicami. Lahko pa i\xc5\xa1\xc4\x8demo povezave s pravljicami, katerih sporo\xc4\x8dilo je popla\xc4\x8dana dobrota, na kakr\xc5\xa1enkoli na\xc4\x8din, praviloma brez bo\xc5\xbeje pomo\xc4\x8di. Med te sodita slovenski pravljici Hvale\xc5\xbeni medved (medved se z zibelko hru\xc5\xa1k zahvali \xc5\xbeeni, ker mu je izdrla trn) in Pastir\xc4\x8dek (ker vile, ki le\xc5\xbeijo na travniku, zavaruje pred \xc5\xbego\xc4\x8dim soncem, v zahvalo dobi krave). Od tujih pravljic pa bi lahko s pravljico Kralj Vrba primerjali pravljico Siromak in bogata\xc5\xa1 (Bog potrka na vrata pri bogata\xc5\xa1u in \xc5\xbeeli preno\xc4\x8diti, a ga ta zavrne, revni sosed pa ga sprejme in v zahvalo mu Bog izpolnil tri \xc5\xbeelje) bratov Grimm. Z nekaterimi pa je povezava tak\xc5\xa1na, da junaki, ki so sprva revni, po juna\xc5\xa1kem dejanju ali dobrem delu ali iznajdljivosti postanejo bogati ali celo kralji. Tak\xc5\xa1na je na primer pravljica O treh bratih in o treh h\xc4\x8derah: siroma\xc5\xa1ni brati gredo po svetu in kralju, ki je ostal brez h\xc4\x8dera, pomagajo odkriti tati\xc4\x8da njegovih jabolk, hkrati pa re\xc5\xa1ijo h\xc4\x8derke in se na koncu \xc5\xa1e poro\xc4\x8dijo z njimi. Tak\xc5\xa1ni sta tudi pravljici Tri uganke in P\xc5\xa1enica - najlep\xc5\xa1i cvet, ki prina\xc5\xa1ata isto zgodbo, le naslov je druga\xc4\x8den. Govorita o tem, kako sin nima srca, da bi po naro\xc4\x8dilu kralja ubil svojega o\xc4\x8deta, ta pa mu pomaga pri re\xc5\xa1evanju uganke, zaradi \xc4\x8desar mladi reve\xc5\xbe postane kralj.'